ชูนโยบายเทคโนโลยีเกษตร 4.0 เพิ่มผลผลิต พัฒนาคุณภาพชีวิตเกษตรกรไทยอย่างยั่งยืน
นายณัฏฐกิตติ์ ของทิพย์ รองอธิบดีกรมการข้าว เปิดเผยว่า ข้าวถือได้ว่าเป็นพืชเศรษฐกิจที่สำคัญของประเทศทั้งในด้านการบริโภคและการส่งออกสำคัญของประเทศไทย อีกทั้งยังมีความสำคัญต่อภาวะเศรษฐกิจภูมิภาคเนื่องจากเป็นพืชหลักของประเทศที่ครอบคลุมพื้นที่เพาะปลูกมากที่สุด ในช่วงที่ผ่านมาพื้นที่ทำนามักประสบภัยพิบัติทางธรรมชาติ ทั้งอุทกภัย ภัยแล้งและฝนทิ้งช่วง ทำให้ผลผลิตเสียหายเป็นจำนวนมาก รวมถึงปัญหาจากสถานการณ์การแพร่ระบาดของโควิด-19 ที่ส่งผลกระทบไปทุกภาคส่วนไม่เว้นแม้แต่การทำนา นโยบายการพัฒนาการเกษตรของประเทศในปัจจุบันจึงจำเป็นต้องพัฒนาไปในเชิงเกษตรอุตสาหกรรม เพื่อรองรับการพัฒนาเศรษฐกิจไทยและการเพิ่มขึ้นของประชากรโลก การปรับเปลี่ยนรูปแบบของการทำการเกษตรหรือการทำนาจึงจำเป็นต้องมีการนำเทคโนโลยีและนวัตกรรมต่างๆ มาใช้ในในกระบวนการผลิตที่หลากหลายเพื่อให้เกิดผลสำเร็จ จึงถึงเวลาที่ชาวนาของประเทศต้องเปลี่ยนแปลงไปสู่การทำเกษตรรูปแบบใหม่คือ การพัฒนาคุณภาพข้าวภายใต้การทำเกษตรอัจฉริยะ (Smart Farming) หรือเกษตร 4.0 ตามนโยบายที่ภาครัฐสนับสนุนให้ภาคการเกษตรนำเทคโนโลยีมาใช้ในการเพิ่มผลผลิต พัฒนาภาคการเกษตรให้ยั่งยืนในอนาคต โดยเปลี่ยนจากการเกษตรแบบดั้งเดิม (Traditional Farming) สู่การเกษตรสมัยใหม่เน้นการบริหารจัดการผสมผสานเทคโนโลยีและประยุกต์ใช้อย่างเข้าใจ เข้าถึงและพัฒนา จึงจะสามารถทำให้ หลุดพ้นจากกับดักความยากจนได้ จึงเป็นโอกาสของชาวนาและโอกาสของประเทศที่ภาครัฐต้องการให้ภาคเกษตรกรรมมีการพัฒนาเพื่อลดต้นทุนในกระบวนการผลิต เพิ่มคุณภาพมาตรฐานการผลิตและการลด ความเสี่ยงที่เกิดจากการระบาดของศัตรูพืชและจากภัยธรรมชาติและการจัดการองค์ความรู้ โดยนำเทคโนโลยีสารสนเทศจากการวิจัยประยุกต์ไปสู่การพัฒนาในทางปฏิบัติอย่างจริงจังและเป็นรูปธรรมต่อไป